เงินบาทเปิด 30.96/98 บาท
ธนาคารซีไอเอ็มบีไทย รายงาน เงินบาทเปิด 30.96/98 จับตาตลาดหุ้นไทยกดบาทอ่อนต่อ มีลุ้นแตะ 31.00 บาท
25 ม.ค. 2554

ธนาคารซีไอเอ็มบีไทย รายงาน เงินบาทเปิด 30.96/98 จับตาตลาดหุ้นไทยกดบาทอ่อนต่อ มีลุ้นแตะ 31.00 บาท
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.96/98 บาท/ดอลลาร์ ปรับตัวอ่อนค่าต่อจากเมื่อวานนี้ที่ปิดตลาดที่ระดับ 30.91/93 บาท/ดอลลาร์
แนวโน้มเงินบาทวันนี้จะอ่อนค่าต่อหรือไม่นั้น ต้องจับตาไปที่การเคลื่อนไหวของตลาดหุ้นไทยว่าดัชนีจะดิ่งลงต่อหรือไม่ เพราะถือว่าปัจจัยนี้จะมีผลต่อค่าเงินบาทมากที่สุดในช่วงนี้ นอกนั้นเป็นปัจจัยต่างประเทศ เช่น นโยบายเศรษฐกิจของจีน ขณะที่ปัญหาการชุมนุมทางการเมืองในประเทศตราบใดที่ยังไม่มีความรุนแรง ก็จะไม่ส่งผลกระทบต่อค่าเงิน
"ต้องรอตลาดหุ้นก่อนว่าจะไปอย่างไร น่าจะเป็นปัจจัยที่นำพามากที่สุดในช่วงนี้ และดูข่าวต่างๆ ทางจีนด้วย เพราะปัจจัยในประเทศขชองเรา เรื่องม็อบยังเรื่อยๆ ไม่แรง แต่ตลาดหุ้นกับปัจจัยภายนอกจะเยอะกว่า" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 82.45/50 เยน/ดอลลาร์ ส่วนเงินยูโรอยู่ที่ระดับ 1.3670/3675 ดอลลาร์/ยูโร
นักบริหารเงิน คาดว่า วันนี้เงินบาทมีโอกาสจะไปแตะที่ 31.00 บาทได้ มองกรอบไว้ที่ 30.85-31.05 บาท/ดอลลาร์